**Joutsenohalli** on liikuntahalli Lappeenrannan Joutsenon taajamassa ja osa laajempaa Joutsenon urheilukeskusta. Se toimii Naisten Salibandyliigassa pelaavan Joutsenon Katajan kotihallina.

Rakentaminen
------------

Joutsenohallin rakentaminen aloitettiin syyskuussa 2007, ja se avattiin tammikuussa 2009. Budjetti oli 5,2 miljoonaa euroa. Hallin suunnitteli Arkkitehtitoimisto Mattiveikko Salo. Keskustelua hallin rakentamisesta käytiin paikallislehdistössä jo vuonna 1990.

Palloilusali
------------

Hallin palloilusalin pinta-ala on 1 100 neliömetriä ja vapaa korkeus 11 metriä, ja se on jaettavissa kolmeen eri osaan. Lattiapinnoitteena on alue- ja pistejoustava polyuretaani, joka soveltuu erityisesti salibandyn, lentopallon ja futsalin pelaamiseen.

Salissa oli alun perin 133-paikkainen kiinteä yläkatsomo ja 180-paikkainen avattava teleskooppikatsomo. Palloilusalin koko ja katsomorakenteet tuottivat ongelmia Katajan salibandyjoukkueille, sillä täysimittainen salibandykenttä (40 × 20 metriä) varoalueineen mahtuu saliin vain alakatsomon ollessa suljettuna. Katajan miesten joukkue pelasi 2. divisioonan otteluitaan hallissa poikkeusluvalla. Katajan naisten joukkueen noustua kaudeksi 2015–2016 Salibandyliigaan, jossa vaatimuksena on vähintään 150 katsojapaikkaa, kaupunki remontoi yläkatsomon. Uudessa yläkatsomossa on noin 200 paikkaa.

Muut tilat
----------

Hallissa on myös 60 metrin juoksusuora, pituus- ja korkeushyppypaikat ja heittopressu yleisurheilijoiden käyttöön sekä 140 neliömetrin kuntosali. Yleisöpalveluihin kuuluu 25-paikkainen kahvila.

Halli voi tarvittaessa toimia myös konsertti-, kokous- ja näyttelytilana. Hallin ulkoseinustalla on urheilukeskuksen keskuskentän 589-paikkainen katettu pääkatsomo ja selostamo.

Joutsenolaisen yhdistetyn hiihtäjän Paavo Korhosen palkintokokoelma, johon kuuluu muun muassa MM-kultamitali vuodelta 1958 ja Holmenkollenin kisojen voittomalja vuodelta 1957, on esillä Joutsenohallissa. Korhonen lahjoitti palkintonsa Lappeenrannan kaupungille vuonna 2010.

Käyttäjät
---------

Katajan otteluiden lisäksi hallissa pelataan muun muassa futsalin piirisarjaa ja järjestetään muita turnauksia ja pelejä. Suomen Sotilasurheiluliiton kamppailupäivät järjestettiin Joutsenohallissa ja Maasotakoululla syyskuussa 2012. Hallia käyttävät myös koululaiset sekä eläkeläis-, vammais- ja terveysliikuntaryhmät ja lasten liikuntamaa.

Joutsenohallilla oli vuonna 2011 noin 43 000 kirjattua käyttäjää pois lukien koululaiset ja liikuntasalin ohjatut ryhmät. Kuntosalille ostettiin 5 300 sarjakorttia.

Lähteet
-------

1. 1 2  Silvennoinen, Anssi: Joutsenohallista tuunataan liigakelpoinen Joutsenon Katajalle *Etelä-Saimaa*.  9.4.2015. Kaakon Viestintä.  Arkistoitu 10.9.2015. Viitattu 16.8.2015.
2. 1 2 3 4 5  Hämäläinen, Jarmo: Joutsenon liikuntahalli on viimeistelyä vaille valmis *Etelä-Saimaa*.  21.11.2008. Kaakon Viestintä. Viitattu 16.8.2015. [vanhentunut linkki]
3. ↑  Joutsenohalli, Lappeenranta Arkkitehtitoimisto Mattiveikko Salo Oy. Viitattu 16.8.2015.
4. ↑  Joutsenon liikuntahalli puhuttaa : "Rantaman visio" uhkaa ydinalueen yhteistyötä *Finna*. Kansalliskirjasto.  Arkistoitu 5.3.2016. Viitattu 16.8.2015.
5. 1 2  Rantala, Mirja: Kataja - SSV lähes loppuunmyyty *Paikallislehti Joutseno*.  25.10.2012. ESV-Paikallismediat. Viitattu 16.8.2015. [vanhentunut linkki]
6. ↑  Rantala, Mirja: Joutsenohallin katsomo käymässä ahtaaksi *Paikallislehti Joutseno*.  26.3.2015. ESV-Paikallismediat.  Arkistoitu 2.4.2015. Viitattu 16.8.2015.
7. ↑  Rantala, Mirja: Joutsenohallin katsomo remonttiin *Paikallislehti Joutseno*.  29.4.2015. ESV-Paikallismediat.  Arkistoitu 5.3.2016. Viitattu 16.8.2015.
8. ↑  Silvennoinen, Anssi & Sopanen, Heikki: Joutsenon liikuntahalli kallistui *Etelä-Saimaa*.  26.6.2007. Kaakon Viestintä.  Arkistoitu 24.9.2015. Viitattu 16.8.2015.
9. ↑  Joutsenon urheilukeskus Lappeenrannan kaupunki.  Arkistoitu 4.7.2015. Viitattu 16.8.2015.
10. ↑  Korhosen arvomitalit Joutsenohalliin  15.4.2010. YLE Etelä-Karjala. Viitattu 16.8.2015.
11. ↑  Miehet Kolmonen Suomen Palloliitto.  Arkistoitu 24.9.2015. Viitattu 16.8.2015.
12. 1 2 3  Halli liikuttaa joutsenolaisia *Paikallislehti Joutseno*.  2.3.2012. ESV-Paikallismediat.  Arkistoitu 2.4.2015. Viitattu 16.8.2015.
13. ↑  Alentola, Anni: Kamppailupäivien suosituin laji on sotilaspaini  18.9.2012. Yle Etelä-Karjala. Viitattu 16.8.2015.
14. ↑  Ohjattu liikunta Lappeenrannan kaupunki.  Arkistoitu 4.7.2015. Viitattu 16.8.2015.

Aiheesta muualla
----------------

* Joutsenohalli Lappeenrannan kaupungin sivustolla (Arkistoitu – Internet Archive)